Ef Sanna Marin kemst í forsætisráðherrastólinn verður hún þriðja konan til að gegna embættinu í Finnlandi . Vísir / Ap Sanna Marin , núverandi samgöngu - og fjarskiptamálaráðherra finnskra Jafnaðarmanna , verður að öllum líkindum næsti forsætisráðherra Finnlands . Marin , sem er 34 ára , yrði þá yngsti forsætisráðherra í heimi . Miðstjórn Jafnaðarmanna valdi í dag forsætisráðherraefni flokksins og hverjir verði ráðherrar í nýrri ríkisstjórn . Fulltrúar flokkanna fimm sem starfað hafa saman í ríkisstjórn Finnlands vinna nú að myndun nýrrar stjórnar og er talið líklegt að hún verði undir forystu Marin . Stjórnarmyndunarviðræður halda áfram í dag . Antti Rinne , formaður Jafnaðarmannaflokksins , baðst lausnar sem forsætisráðherra síðastliðinn þriðjudag eftir að Miðflokkurinn , sem á sæti í ríkisstjórn hans , sagðist ekki treysta flokknum lengur til að leiða stjórn . Val miðstjórnarinnar stóð á milli Marin og Antti Lindtman , 37 ára þingflokksformanns Jafnaðarmanna . Marin hafði betur með þremur atkvæðum , eða 32 gegn 29 atkvæðum Lindtman . Marin er með meistaragráðu í opinberri stjórnsýslu frá Háskólanum í Tampere og hefur tekið virkan þátt í stjórnmálum í yfir tíu ár . Hún hóf stjórnmálaferill sinn í borginni Tampere í suðurhluta Finnlands og gegndi þar stöðu formanns borgarráðs á árunum 2013 til 2017 . Þingkosningar fóru fram í Finnlandi í vor og myndaði Jafnaðarmannaflokkurinn þá stjórn með Græningjum , Miðflokknum , Vinstra bandalaginu og Sænska þjóðarflokknum . Stefnt er að því að ný stjórn þessara flokka geti tekið við völdum næsta þriðjudag . Antti Rinne gekk á fund Sauli Niinistö , forseta Finnlands í dag þar sem hann baðst lausnar .